Fuqarolik holati dalolatnomalarini yozish organlari to‘g‘risidagi nizomga o‘zgartirish va qo‘shimchalar kiritish haqida

O‘zbekiston Respublikasi Prezidentining 2011-yil 23-avgustdagi PQ-1602-son “O‘zbekiston Respublikasi Adliya vazirligi faoliyatini yanada takomillashtirish chora-tadbirlari to‘g‘risida”gi hamda Vazirlar Mahkamasining 2016-yil 14-noyabrdagi 387-son “Fuqarolik holati dalolatnomalarini qayd etish qoidalarini tasdiqlash to‘g‘risida”gi qarorlariga muvofiq buyuraman:
 1. O‘zbekiston Respublikasi adliya vazirining 2011-yil 30-sentabrdagi 222-mh-son buyrug‘i (ro‘yxat raqami 2272, 2011-yil 30-sentabr) (O‘zbekiston Respublikasi qonun hujjatlari to‘plami, 2011-y., 40-son, 432-modda) bilan tasdiqlangan Fuqarolik holati dalolatnomalarini yozish organlari to‘g‘risidagi nizomga ilovaga muvofiq o‘zgartirish va qo‘shimchalar kiritilsin.
 2. Mazkur buyruq davlat ro‘yxatidan o‘tkazilsin va bu haqda Idoraviy normativ-huquqiy hujjatlarni davlat ro‘yxatidan o‘tkazish boshqarmasi Idoraviy normativ-huquqiy hujjatlarning davlat reyestriga tegishli yozuv kiritsin.
 3. Notariat, advokatura va FHDY organlari boshqarmasi hamda Qonun hujjatlarini turkumlash va huquqiy axborot boshqarmasi ushbu idoraviy normativ-huquqiy hujjatni barcha manfaatdor shaxslarga yetkazilishi va “O‘zbekiston Respublikasi qonun hujjatlari to‘plami” — “Sobraniye zakonodatelstva Respubliki Uzbekistan”da nashr etilishini ta’minlasin.
 4. Mazkur buyruq rasmiy e’lon qilingan kundan e’tiboran kuchga kiradi.
 5. Mazkur buyruq ijrosini nazorat qilish vazir o‘rinbosari N. Jo‘rayev zimmasiga yuklansin.
 1. 5-bandning ikkinchi xatboshisi quyidagi tahrirda bayon etilsin:
 “Fuqarolik holati dalolatnomalarini qayd etish munosabati bilan xodimga ma’lum bo‘lib qolgan holatlar xizmat siri hisoblanib, ular, shu jumladan mehnat shartnomasi bekor qilingandan keyin ham oshkor etilishi yoki e’lon qilinishi mumkin emas.”. 
 2. 7-bandda: 
 quyidagi mazmundagi ikkinchi xatboshi bilan to‘ldirilsin:
 “fuqarolik holati dalolatnoma yozuvlariga o‘zgartirish, tuzatish va qo‘shimchalar kiritish;”;
 ikkinchi — o‘n birinchi xatboshilar tegishlicha uchinchi — o‘n ikkinchi xatboshilar deb hisoblansin;
 beshinchi va oltinchi xatboshilar quyidagi tahrirda bayon etilsin: 
 “fuqarolarga (o‘zlariga nisbatan tuzilgan dalolatnoma yozuvlari bo‘yicha) fuqarolik holati dalolatnoma yozuvlari qayd qilinganligi haqida guvohnomalar, zarur hollarda takroriy guvohnomalar va ma’lumotnomalar berish;
 Adliya vazirligi, sud, huquqni muhofaza qiluvchi organlari, ish yurituvida mavjud bo‘lgan ishlar munosabati bilan notariuslar, shuningdek FHDY organlari va O‘zbekiston Respublikasi konsullik muassasalarining yozma so‘rovnomalariga ko‘ra dalolatnoma yozuvlaridan nusxalar yoki ulardan ko‘chirmalar va ma’lumotnomalar berish;”;
 o‘n ikkinchi xatboshi quyidagi tahrirda bayon etilsin: 
 “oila to‘g‘risidagi qonun hujjatlari, shuningdek fuqarolik holati dalolatnoma yozuvlarini qayd qilish masalalari yuzasidan huquqiy targ‘ibot va tashviqot ishlarini olib borish.”.
 3. 8-bandning ikkinchi xatboshisi “, shuningdek otalikni belgilash, farzandlikka olish, familiya, ism va ota ismini o‘zgartirish harakatlarini amalga oshiradi” degan so‘zlar bilan to‘ldirilsin:
 4. 10-band quyidagi tahrirda bayon etilsin:
 “10. Adliya boshqarmalari FHDY arxivlari mazkur Nizomning 7-bandida nazarda tutilgan funksiyalardan tashqari FHDY organlarining xabarnomalariga asosan dalolatnoma yozuvlarining ikkinchi nusxalariga tegishli o‘zgartirish va belgilar kiritadi hamda ularni bekor qiladi. 
 Dalolatnoma yozuvining birinchi nusxasi mavjud bo‘lmagan taqdirda, uning ikkinchi nusxasiga o‘zgartirish, tuzatish va qo‘shimchalar kiritadi.
 O‘zbekiston Respublikasining konsullik muassasalarida qayd etilgan fuqarolik holati dalolatnoma yozuvlarining birinchi nusxasi saqlanayotgan Toshkent shahar adliya boshqarmasi FHDY arxivi dalolatnoma yozuvlarga o‘zgartirish, tuzatish va qo‘shimchalar kiritadi.”. 
 5. 25-band “chiroyli dastxatga” degan so‘zlardan keyin “hamda kompyuterda ishlash malakasiga” degan so‘zlar bilan to‘ldirilsin.
 6. 28-band quyidagi tahrirda bayon etilsin: 
 “28. FHDY organlari xodimlari o‘zi, eri yoki xotini, o‘zining va uning qarindoshlari (ota-onalari, bolalari, nevaralari, bobolari, buvilari, tug‘ishgan aka-ukalari va opa-singillari) to‘g‘risida fuqarolik holati dalolatnoma yozuvlarini qayd etishga yoki ularga tegishli o‘zgartirish, tuzatish va qo‘shimchalar kiritishga haqli emas. Bunda fuqarolik holati dalolatnoma yozuvlari adliya boshqarmasining yozma ko‘rsatmasiga asosan boshqa xodim tomonidan yoki boshqa FHDY organida qayd etiladi va bu haqda fuqarolik holati dalolatnoma yozuvining belgilar ustuniga tegishli izoh kiritiladi.”.